લોકતંત્રમાં ચૂંટણી આવે ત્યારે હરિફ રાજકીય પક્ષો એકબીજા સામે લડે. ચૂંટણી ના હોય ત્યારે રાજકીય પક્ષોમાં સૌ નેતાઓ અથવા જૂથો આંતરિક લડાઈ લડે. આ દુનિયાના પ્રમાણમાં વિકસિત દેશોની રાજકારણની તાસીર છે. રશિયા અને ચીન જેવા દેશોમાં માત્ર આંતરિક લડાઈ જ અગત્યની હોય છે. હરિફ પક્ષ ફક્ત દેખાવ ખાતર હોય છે. આંતરિક લડાઈમાં નેતા જીતે ત્યારે હરિફ જૂથોના ઓલમોસ્ટ ખાત્મો બોલાવી દેવાય. ચીનમાં શી જિનપિંગ બિનધાસ્ત આજીવન પ્રમુખ બની ગયા છે. તેમને હવે ચૂંટાવાની ચિંતા નથી. રશિયામાં વ્લાદિમીર પુટીને ચૂંટણી જીતવા માટેનો દેખાવ અને ગોઠવણ કરવી પડે છે. ભારતીય રાજકારણમાં પણ ચૂંટણી આવે ત્યારે રાજકીય પક્ષો એકબીજા સામે લડી લે. (પછી હોંશિયાર સીએમ વિપક્ષના બે ચાર મહત્ત્વના નેતાઓને સાચવી લે, જેથી ફરીથી જીતી શકાય. ગુજરાતમાં આ ખેલ બે દાયકા ચાલ્યો છે. નરેન્દ્ર મોદી કોંગ્રેસના પાંચ નેતાઓને ‘સાચવી’ લેતા હતા.) ભારતના લોકતંત્રમાં વિશેષતા એ છે કે ચૂંટણી આવે ત્યારે દરેક પક્ષમાં આંતરિક રીતે પણ નેતાઓ લડી લે. ઘણીવાર સામો પક્ષ કેટલો મજબૂત છે, તેના કરતાં સ્વપક્ષમાં કેટલી ઓછી આંતરિક લડાઈ છે તેના આધારે પણ બળાબળની કસોટી થતી હોય છે.